recursal/SuperWikiNEXT-32B huggingface dataset:
פירוש נוסף ערך זה עוסק במשחק מחשב. אם התכוונתם לסדרת טלוויזיה, ראו ויקינגים (סדרת טלוויזיה).

**הוויקינגים** (באנגלית: **The Lost Vikings**) הוא משחק פלטפורמה למחשב, שיוצר על ידי חברת בליזארד (שנקראה אז "Silicon and Synapse") והופץ על ידי חברת אינטרפליי. המשחק הופץ למחשב האישי, ולקונסלות סופר נינטנדו ולסגה מגה דרייב. הוא הופץ גם לקונסולה הניידת GBA.

ייחודו של המשחק בכך שהשחקן שולט בשלוש דמויות שונות, ועליו להשתמש ביכולות המיוחדות של כל דמות על מנת לפתור חידות ולהגיע לסוף השלב. בנוסף, ביכולתה של כל דמות לשאת עמה ארבעה חפצים, אשר יכלו לשמש לפתרון חידון, לריפוי הדמויות (לכל דמות היו שלוש נקודות פגיעה, ויכלה להגיע לכל היותר לארבע נקודות פגיעה) וכן לפגיעה באויבים. לא ניתן לשמור את המשחק, אך לכל שלב קוד אותו יכול השחקן להכניס, וכך להגיע לשלב מסוים.

דמויות המשחק
------------

במשחק יש שלוש דמויות ולכל אחת יש כישורים משלה, הדמויות הן:

* אריק המהיר (Erik the Swift) - נע במהירות גבוהה יותר מחבריו. בנוסף, הוא היחיד בעל היכולת לקפוץ. אם יש לו מספיק תנופה, הוא יכול להשתמש בראשו הקשה להיכנס בקיר ולהרוס אותו אם הקיר חלש מספיק.
* באלוג האמיץ (Baleog the Fierce) - הלוחם בחבורה. הוא מצויד בחרב ובחץ וקשת, אשר יכולה גם לפגוע במתגים שונים. ניתן לשדרג את הקשת עם חצים בוערים, אך רק במהלך השלב (חלק מהאויבים חסינים לחצים רגילים).
* אולף היציב (Olaf the Stout) - אולף השמנמן מצויד במגן. הוא יכול להשתמש במגן כדי להגן ממתקפות, אם כי לא מכולן. בעת נפילה ממקום גבוה, הוא יכול להשתמש במגן כבדאון.

בנוסף יכול אולף לאפשר לחבריו לעבור מקומות גבוהים בעזרת המגן שמשמש כמדרגה.

עלילת המשחק
-----------

לאחר ציד שגרתי בו מפגינים הגיבורים את יכולותיהם, הם הולכים לישון. במהלך הלילה חוטף אותם טומאטור (Tomator) על מנת לכלוא אותם בגן החיות האינטר-גלקטי שלו. כאשר מתעוררים השלושה, הם מוצאים עצמם על ספינת החלל של טומאטור. ההחלטה גומלת בלבם, לחזור לביתם.

במהלך המשחק, הדמויות נתקלות במכונת זמן, השולחת אותם לכל מיני מקומות, ולמעשה מחלקת את המשחק לעולמות שונים:

* החללית של טומאטור
* פרהיסטוריה
* מצרים העתיקה (בעולם זה מומיות העלולות להפוך את הוויקינגים בעצמם למומיות)
* סדנת עבודה
* עולם משוגע
* חזרה לחללית

בסוף כל שלב הגיבורים משוחחים אחד עם השני, בדרך כלל שיחה הומוריסטית. הם גם משוחחים בכל עת שהם מגיעים לעולם חדש. בנוסף, יש מספר דמויות איתן ניתן לדבר במספר מהשלבים.

למשחק יצא המשך בשם "The Lost Vikings 2" אשר לא שווק בארץ באופן רשמי עבור המחשב האישי. במשחק זה הוויקינגים נכלאו שוב על ידי טומאטור ובזמן הפסקת חשמל הם תקפו את הרובוט הסוהר וקיבלו שדרוגים ונוספו גם שתי דמויות נוספות: סקורץ' הדרקון ופנג איש-הזאב.

ראו גם
------

כמה משחקי תפקידים נוספים

* קומנדוס (סדרת משחקים)
* גובלינים (סדרת משחקים)
* Heroes of Might and Magic

| Blizzard Entertainment |
| --- |
| דיאבלו | דיאבלו • דיאבלו 2 • דיאבלו 3 • Diablo Immortal • דיאבלו 4 • דיאבלו 2: קם לתחייה |  |
| הוויקינגים | הוויקינגים • הוויקינגים 2 |
| סטארקראפט | סטארקראפט • סטארקראפט 2 |
| וורקראפט | וורקראפט: אורקים ובני אדם • וורקראפט 2: גאות של אפלה • וורקראפט 3: שלטון הכאוס (Reloaded) • וורלד אוף וורקראפט • הארטסטון |
| משחקים נוספים | Heroes of the Storm • Overwatch |
| סרטים | וורקראפט: ההתחלה |

קישורים חיצוניים
----------------

* הוויקינגים, באתר PCGamingWiki (באנגלית)
**בדלתיים סגורות** (בצרפתית: **Huis clos**) הוא מחזה אקזיסטנציאליסטי מאת ז'אן-פול סארטר. המחזה נכתב בצרפתית בשנת 1944, והוצג לראשונה במאי אותה שנה בתיאטרון וייה-קולומבייה, זמן לא רב לפני שחרור פריז מהכיבוש הנאצי.

עלילה
-----

במחזה מופיעות ארבע דמויות (אחת מהן, המשרת, מופיעה לזמן קצר בלבד), והוא המקור לאחד הציטוטים המפורסמים ביותר של סארטר: "הגיהנום הוא הזולת" (l'enfer, c'est les autres). המחזה עובד לקולנוע פעמים רבות, וידועה במיוחד גרסתה של הבמאית ז'קלין אודרי משנת 1954.

המחזה מתרחש בחדר המצוי, כך מתברר, בגיהנום. בחדר אין חלונות או מראות - רק דלת אחת. שלוש הדמויות מובלות לחדר בהפרשי זמן אחת מהשנייה. הדלת ננעלת, ושלושתם מצפים שיבואו לענות אותם - אולם איש אינו מגיע. השיחה גולשת לחיטוט הדדי במעשיו ובזכרונותיו של כל אחד מהם. ככל שהשיחה מתקדמת מתברר שההבדלים בהשקפה ובמערכת הערכים של כל אחד מהם הופכת את שהייתם המשותפת לבלתי נסבלת. אט אט הם מבינים כי שהייתם המשותפת, הכפויה, היא היא העינוי האולטימטיבי - אין כלל צורך בהתערבות מבחוץ.

המחזה עובד שלוש פעמים לקולנוע: בשנת 1954, 1964, ו-2006. כמו כן עובד לאופרה בשנת 2008.

מקור השם
--------

**דיון בדלתיים סגורות** מתייחס למשפט או דיון הנערך בבית משפט או בפני ועדת חקירה ללא נוכחות קהל.

הדמויות
-------

**ז'וסף גארסין (Joseph Garcin):** עיתונאי פציפיסט יליד ריו דה ז'ניירו אשר ערק מהצבא בעת מלחמה. עינוייו המנטליים גרמו כביכול למות אשתו ("*מצער*"), ובמהלך המחזה אף נזכר בעובדה שהביא נשים לביתם ואשתו הייתה מגישה לו ולפילגשיו אוכל למיטה.

**אינס סראנו (Inès Serrano):** הדמות השנייה שנכנסת לחדר. פקידת דואר לסבית אשר הסיתה אישה מבעלה (בן דודה של אינס) עד לכדי הריגתו. היא הדמות היחידה במחזה אשר מכירה במעשיה ובשאר הדמויות, משתמשת ביודעין במניפולציות שונות על גארסין ואסטל ושופכת אור על תפיסת העינויים המוצגת במחזה.

**אסטל ריגו (Estelle Rigault):** אשת החברה הגבוה אשר התחתנה עם גבר מבוגר יותר בגלל הממון שלו ובו זמנית ניהלה רומן עם בחור צעיר. הרומן אינו בעל חשיבות בעיניה, אך הנ"ל מפתח רגשות עזים כלפיה, וכתוצאה מהקשר היא נכנסת להריון ויולדת. היא מחליטה להרוג את התינוק.

**נער הקומה:** עובד המקום, המכניס כל דמות לחדר. אין אנו יודעים עליו הרבה.

הפקות בישראל
------------

* תיאטרון זירה (1955), בהשתתפות מיכאל אלמז, ברטה וילנסקה, עדנה שביט ויהודה פוקס.

* תיאטרון זווית (1959), בהשתתפות פנינה גרי, אליעזר יונג, זהרירה חריפאי ושמואל עצמון.

ראו גם
------

* אקזיסטנציאליזם

קישורים חיצוניים
----------------

ויקישיתוף מדיה וקבצים בנושא **בדלתיים סגורות** בוויקישיתוף
* בדלתיים סגורות, באתר אנציקלופדיה בריטניקה (באנגלית)
* בדלתיים סגורות באתר מתחת לאות

הערות שוליים
------------

1. ↑  המשפט הכי מפורסם שסארטר לא אמר מעולם, בלוג "A Shift of Mind",‏3 במרץ 2016
2. ↑  "בדלתיים סגורות" ב"זירה", עיתון חרות, 25 מאי 1955⁩, עמ' 3
3. ↑  הצגת ה-50 של "בדלתיים סגורות" בתיאטרון "זווית", קול העם, 11 בדצמבר 1959
4. ↑  רביעייה בגיהנום, דבר, 17 ביולי 1959

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987010304434905171
* BnF: cb11943830j (data)
* GND: 4316258-7
* SUDOC: 02738487X
* VIAF: 179388954
* WorldCat (עם VIAF): 179388954

 |
**משחק תפקידים טקטיים** (באנגלית: **Tactical role-playing game**, או בקיצור **TRPG**), הוא תת-ז'אנר של ז'אנר משחק התפקידים הממוחשב. משחקי תפקידים טקטיים משלבים אלמנטים מז'אנר משחקי התפקידים ואלמנטים מז'אנר משחקי האסטרטגיה.

**משחקיות**

במשחקי התפקידים הטקטיים השחקן שולט בדמות אחת או בקבוצת דמויות, ולכל אחת מהן יכולות, חוזקות וחולשות ייחודיות. 

המשחקים סובבים בדרך כלל סביב קרבות מבוססי תורות בהם השחקנים חייבים למקם את הדמויות שלהם באופן אסטרטגי ולהשתמש ביכולות וטקטיקות שונות כדי להתגבר על אתגרים שונים. הקרבות מתרחשים לעתים רבות על מפות מבוססות רשת. בניגוד למשחקי התפקידים המסורתיים, אשר מיועדים לשחקן יחיד, חלק גדול ממשחקי התפקידים הטקטיים כוללים את האפשרות של משחק מרובה משתתפים.

השחקן שולט בדרך כלל בקבוצה של דמויות, כאשר לכל אחת מהן יש יכולות, חוזקות וחולשות ייחודיות. ההתקדמות כרוכה לעתים קרובות בשיפור המיומנויות של הדמויות, ובכך שמשיגים עבור הדמויות ציוד ופריטים שונים שיסייעו לשפר את היעילות שלהם בקרבות.

בניגוד למשחקי האסטרטגיה המסורתיים, במשחקי התפקידים הטקטיים מושם חזק רב יותר על עלילות מורכבות.

ראו גם
------
**סקורץ'** (באנגלית: **Scorched Earth**; נקרא גם בעברית: **אדמה חרוכה**) הוא משחק פלטפורמה שנוצר בשנת 1991 על ידי וונדל הייקן למערכת ההפעלה DOS.

במשחק נלחמים טנקים שונים בתורות זה בזה בסביבה דו־ממדית, כאשר בכל תור על הטנק לנסות לפגוע ולהביס את יריבו על ידי קביעת זווית הירי ועוצמת הירי של הטנק שלו לפני כל ירייה.

תיאור המשחק
-----------

במשחק יכול לשחק שחקן בודד (נגד המחשב) עד מספר שחקנים רב. המטרה היא להשמיד כמה שיותר טנקי אויב ולהישאר הטנק היחיד בסוף השלב. לכל טנק צבע אחר, כך שניתן להבדיל בין הטנקים השונים בקלות. ישנם גם כמה דגמים של טנקים אך ההבדלים ביניהם אינם משמעותיים והשפעת ההבדל בין דגמי הטנקים על מהלך המשחק קטנה, זאת מלבד טנק אחד שהבחירה בו מותרת רק למחשב. שימוש בטנק זה גורם לשדרוג הנשק הנורה. בצורה זו, טיל בסיסי הנורה על ידי טנק זה הופך לטיל בעל ראש נפץ גרעיני.

סביבת המשחק היא הר של חול שגובהו אינו אחיד או מערה אשר בה יש גם תקרה מחול. בעת פגיעה בחול על ידי פגז או נשק אחר נוצר פיצוץ אדום והחול שהיה במקום הפיצוץ נעלם. כל חול שנשאר מעל נקודת הפיצוץ נופל מטה ולפעמים קובר תחתיו טנק אחד או יותר. לסביבת המשחק השפעות נוספות על מהלך המשחק. חלקו העליון של המסך המהווה את השמים יכול להציג מגוון התנהגויות, למשל ספיגת הפגז ופיצוצו המיידי, או החזרתו מטה כמו כדורסל על רצפה. לסביבה יש אלמנט נוסף של רוח. כיוון הרוח ועצמתה משפיעים על תעופת הפגזים ויש להתחשב בה בעת תכנון הירי.

בתחילת השלב הטנקים ממוקמים על הר החול במיקומים אקראיים. כל שחקן בתורו בוחר נשק מהארסנל שברשותו, קובע את זווית ירי ואת העצמה ויורה, מתוך מטרה לפגוע בכמה שיותר טנקים.

בסיום כל שלב כל אחד מהשחקנים מקבל סכום כסף לפי מידת הנזק שגרם לטנקים האחרים. את הכסף ניתן להשקיע בין השלבים במסך קנייה - רשימת נשק שהשחקן קונה ממנה כלי נשק שונים לפי הבנתו וככל שהנשק רב עצמה יותר מחירו גבוה יותר. הנשק החדש מצטרף לארסנל של השחקן והוא יכול להשתמש בו בסיבובים הבאים.

המנצח במשחק הוא השחקן שהשיג את מספר הניצחונות הגדול ביותר לאחר מספר סיבובים שנקבע מראש.

קישורים חיצוניים
----------------

* 

* אתר האינטרנט הרשמי של סקורץ'
* Scorched Earth, באתר מסע אל העבר
**ווֹרְמְס** (באנגלית: **Worms**) או **תולעים** (מוכר בישראל גם כ**מלחמת התולעים**) היא סדרת משחקי מחשב מז'אנר הפעולה, אשר הומצא על ידי אנדי דודסון, והופץ לראשונה ב-1995. הזכויות של המשחק שייכים לחברה Team 17, שהייתה אחראית גם לפיתוחו.

אופן המשחק
----------

בכל משחק משתתפות כמה קבוצות, אשר לכל אחת מהן מספר תולעים. מטרת כל קבוצה היא לחסל את כל קבוצות התולעים היריבות. כל קבוצה מקבלת ציוד בסיסי, הכולל אמצעי לחימה וכלי משחית, בעזרתם היא אמורה להשיג את המטרה. מבין הציוד הקיים, ישנו ציוד שאינו מוגבל בכמותו, כגון: רקטות בסיסיות הנורות מהבזוקה, רימוני יד ורובה ציד; כמו כן, ישנו גם ציוד איכותי וקטלני יותר, אך מוגבל בכמותו, כגון: תקיפה אווירית, טילים מתבייתים ועוד. במשחק קיימים גם מספר כלי נשק חזקים (והומוריסטיים) במיוחד, המתקבלים בהצנחות מהאוויר רק לעיתים נדירות, כגון: "רימון יד קדוש", "פצצת בננה", "סופר פצצת בננה" ו"חמור מבטון". המשחק אינו מתבצע בזמן אמת ובמקביל, אלא בתורים: לכל קבוצה יש תור בה היא יכולה לנסות לחסל את יריבה ובכל תור אך ורק תולעת אחת יכולה לבצע פעולה. כאשר תולעת נפגעת ונותרת ללא אנרגיית חיים, היא מפוצצת את עצמה. הפיצוץ עשוי לפגוע ולגרום נזק גם לתולעים שהיו בקרבתה בעת מותה.

### מצבי משחק

ישנם מספר מצבי משחק:

* **שחקן יחיד:**
	+ קמפיין – על השחקן להשלים סדרה של משימות ושלבים עם מטרות שונות, בהם הוא מתמודד מול המחשב (ולעיתים גם בלעדיו)
	+ שחקן ממוחשב – כמו משחק של שני שחקנים (ומעלה), אלא שהמחשב משחק את הקבוצה/ות היריבה/ות
* **שני שחקנים ומעלה:**
	+ שני שחקנים ומעלה, שמשחקים בתורות באמצעות מחשב יחיד (לא מקוון)
	+ שני שחקנים ומעלה, שמשחקים בתורות ממחשבים שונים באמצעות האינטרנט (משחק רשת)

דו-ממד ותלת-ממד
---------------

למשחק יצאו גרסאות ופרקים רבים. סדרת המשחקים החלה את דרכה במישור דו-ממדי. החל מ-2003, החלו לצאת כותרים בסדרה גם במרחב תלת-ממדי.

משחק מחשב נוסף, הנקרא Liero, מתואר לעיתים כגרסת זמן האמת של Worms, אף על פי שהמתכנת שכתב אותו אינו קשור לחברת Team 17.

המשחקים בסדרה
-------------

| משחקים דו-ממדיים | משחקים תלת-ממדיים |
| --- | --- |
| הדור הראשון של המשחקים | הדור השני של המשחקים | הדור השלישי של המשחקים |
| * *Worms* (1995)
* *Worms Reinforcements* (1995)
* *Worms & Reinforcements United* (1996)
* *Worms: The Director's Cut* (1997)
 | * *Worms 2* (1997)
* *Worms Armageddon* (1999)
* *Worms World Party* (2001)
 | * *Worms: Open Warfare* (2006)
* *Worms* (2007)
* *Worms: Open Warfare 2* (2007)
 | * *Worms 3D* (2003)
* *Worms Forts: Under Siege* (2004)
* *Worms 4: Mayhem* (2005)
* *Worms 4: ultimate Mayhem* (2011)
 |

קישורים חיצוניים
----------------

* 
* אתר ויקי עם הכול אודות Worms (באנגלית)
**בלה רייקי** (במקור **רייך**, בהונגרית: **Rajki Béla**; בודפשט, 2 בפברואר 1909 – בודפשט, 20 ביולי 2000) היה שחיין יהודי-הונגרי, שחקן כדורמים, מאמן רב אמן, מנהל ספורט.

קריירת ספורט
------------

רייקי שנולד במשפחה יהודית החל לשחות בקבוצת "הלאומי SC" ב-1925 ואז עבר לכדורמים. בהמשך הפך לשחקן כדורמים במועדון הספורט בשם BSzKRt SE (Budapest Székesfővárosi Közlekedési Részvénytársaság) שפירושו בהונגרית "חברת המניות של תחבורת הבירה בודפשט" וביטאו אותו **בֶּסְקַארְט**, שם עבד כמאמן כבר ב-1929. בשנת 1936 מונה למאמן הראשי של מועדון הספורט של בסקארט, אחר כך מונה ראש המחלקה ומנהל בריכת השחייה. בתקופת השואה אין מידע עליו. בשנת 1945 שימש כסגן נשיא המועדון, ובשנת 1946 התמנה למאמן הלאומי של נבחרת השחייה ההונגרית. בשנת 1948 מונה למנהל "בריכת השחייה הלאומית לספורט", ובשנת 1950 למאמן הלאומי של נבחרת הכדורמים ההונגרית. תחת הנהגתו, נבחרת הכדורמים זכתה במדליית זהב אולימפית באולימפיאדת הלסינקי (1952). בשנת 1954 עזב את שלוש המשרות, אך שנתיים לאחר מכן אימן שוב את נבחרת הכדורמים, כשהקבוצה הגנה בהצלחה על תוארה ועל מדליית הזהב האולימפית שלה באולימפיאדת מלבורן (1956). בשנת 1958 הוחלף על ידי תלמידו, דז'ה למהניי. לאחר הפוגה ארוכה, מונה שוב למאמן הנבחרת בשנת 1969, הוא זכה איתה במדליית כסף באולימפיאדת מינכן (1972). עוזריו היו שני תלמידיו לשעבר, דז'ה דיארמטי וג'רג' קרפאטי. את קריירת האימון שלו הוא סיים אחרי אולימפיאדת מינכן. במהלך אימוניו זכה גם בשתי אליפויות אירופה עם הנבחרת.

קריירת מנהל ספורט
-----------------

בנוסף לחברות בדירקטוריון של "בריכת השחייה הלאומית לספורט", רייקי השתתף במספר ארגוני ספורט מקומיים ובינלאומיים. בשנת 1954 נבחר לסגן נשיא ליגת השחייה האירופית (LEN) ואז בשנת 1958 לנשיאותו, אותה החזיק עד 1962. בשנת 1958 ובשנת 1960 מונה לחבר המועצה ההונגרית לחינוך גופני וספורט (MTST). הוא גם נבחר לסגן נשיא פדרציית השחייה הבינלאומית (FINA) בשנת 1960 ובשנת 1961 התמנה ליו"ר הגוף שהגדיר את תקנוני הכדורמים של FINA. במהלך שלוש שנות פעילותו הניח את היסודות לכללי התחרות של משחק הכדורמים המודרני. בנוסף לפעילות הניהולית, הוא יצר כמה סרטים חינוכיים וספרי לימוד שקשורים לשחייה ולכדורמים.

כתביו
-----

* טכניקת השחייה התחרותית (1955)
* משחק כדורמים (1958)
* ללמד לשחות, ללמוד לשחות (1978)
* כדורמים מודרני (עם רז'ה גלוב, 1985)
* האנטומיה של כללי הכדורמים (1985)

פרסים והוקרה
------------

* מדליית כסף של רפובליקת הונגריה (1949)
* מדליית כסף של הרפובליקה העממית ההונגרית (1951)
* מדליית זהב של הספורט (1955)
* פרס מורשת הונגריה (1998)

לקריאה נוספת
------------

* ביוגרפיה קצרה באתר קטאצה
* 
* היכל התהילה Jewish Post

הערות שוליים
------------

1. ↑  The Technique of Competitive Swimming
2. ↑  Teaching to Swim, Learning to Swim

|  |  |
| --- | --- |
| בקרת זהויות עריכת הנתון בוויקינתונים | 
* CiNii: DA16992450
* GND: 107036630
* ISNI: 0000 0001 1627 6579
* LCCN: no00092849
* NDL: 00453635
* NLA: 35946945
* NLP: a0000002169723
* NTA: 134485254
* VIAF: 41391652
* WorldCat: lccn-no00092849

 |
במטבח הצרפתי, **פוגאס** (בצרפתית: **Fougasse**; באוקסיטנית: **Fogaça**) הוא סוג של לחם המזוהה בדרך כלל עם פרובאנס, אך נמצא (עם וריאציות) גם באזורים אחרים בצרפת. גרסאות מסוימות מפוסלות או חתוכות לתבנית הדומה לשיבולת חיטה.

היסטוריה
--------

ברומא העתיקה, panis focacius היה לחם שטוח שנאפה באפר האח (focus בלטינית). זה הפך בסופו של דבר למגוון סוגי לחמים הכוללים פוקאצ'ות במטבח האיטלקי, חוגאסה בספרד, פוֹגאסה בקטלוניה, פוּגאסה (fugàssa) בליגורית, פוגאצ'ה בבלקן, פוגאצ'ה בהונגריה, פוגאס בפרובאנס (במקור כתבו וביטאו fogatza) ו-fouace או fouée באזורים אחרים בצרפת ובאיי התעלה. סביר שלגרסת פרובנס יהיו תוספות כמו זיתים, גבינה, שום או אנשובי.

פורטוגל היא גם ביתה של fogaça, לחם מתוק. בברזיל, pão sovado הוא פוגאס גדול טיפוסי, בעוד שמתכון בשם pão suíço נפוץ במדינות ריו דה ז'ניירו, אספיריטו סנטו והאזורים הסובבים אותו. ניתן להתייחס ל-Pão suíço כנקודת האמצע בין פוגאס לבין בוליו (Bolillo), הדומה מעט לבריוש קטן ומלוח. הם אולי המתכונים המתוקים ביותר של לחם כפרי בעבודת יד ומלוח שנעשה בדרך כלל בברזיל.

המונח "פוגאס" משמש גם להתייחסות לסוג מאפה ממונקו שמעליו שקדים ואגוזים.

אטימולוגיה
----------

פוגאס שימש באופן מסורתי להערכת הטמפרטורת תנור העצים. זמן האפייה של הפוגאס נותן מושג לגבי טמפרטורת התנור והאם ניתן להעמיס את שאר הלחמים (ומכאן הביטוי הצרפתי "il ne faut pas brûler la fougasse" כלומר "אסור לשרוף את הפוגאס").

סוגים נוספים
------------

ניתן להשתמש בפוגאס להכנת הגרסה הצרפתית של קלצונה, בדרך כלל ממולאת בגבינה וברצועות בייקון קטנות בתוך הכיס שנוצרו על ידי קיפול הלחם. וריאציות אחרות כוללות פירות יבשים, רוקפור ואגוזים, או זיתים וגבינת עיזים.

קישורים חיצוניים
----------------

ויקישיתוף מדיה וקבצים בנושא **פוגאס** בוויקישיתוף

הערות שוליים
------------

1. ↑  Root, Waverley (1992). *The Food of France*. New York: Vintage Books. pp. 43–44. ISBN 0-679-73897-5. Originally [*fouace*] was an ash cake, cooked under the ashes of the hearth (*focus*), a word whose corruption provided its name. (It is known in some parts of France as *fougasse*, a word a little closer to the original form from which it is derived.)
2. ↑  fouée at Jersey (Norman language)
3. ↑  staplebread (2016-02-10). "MONACO – Fougasse Monégasque". *staplebread* (באנגלית). נבדק ב-2022-11-28.
פירוש נוסף ערך זה עוסק בראב"ד קהלות החרדים בלונדון. אם התכוונתם לרבה של אמסטרדם וחוקר התלמוד, ראו יוסף צבי דינר.

הרב **יוסף צבי דינר** (נכתב גם **דונר**; כ"ה בטבת ה'תרע"ג, ינואר 1913 – י"ד בניסן ה'תשס"ז, 1 באפריל 2007), היה רב גרמני-בריטי. כיהן כרב הקהילה האורתודוקסית בקניגסברג, ולאחר מלחמת העולם השנייה כרבה של קהילת "עדת ישראל" בלונדון, ראש בית הדין של התאחדות קהילות החרדים בלונדון, ראש ועד הכשרות "כדתיא" ונשיא אגודת ישראל באירופה.

מנהגיו תועדו בספר "מנהגי מהרי"צ הלוי" על שבת והמועדים, על ידי צאצאיו, שהיה לספר בעל השפעה רבה על פסיקה הלכתית בנושאים הקשורים למנהגי מועדי ישראל בקהילות אשכנז,[דרוש מקור] וכן "מקדש הלוי" על התורה שהוא אוסף מדרשותיו.

ביוגרפיה
--------

נולד בקלן לר' ברוך חיים וזלמה דינר, ונקרא על שם דודו של אביו, רבי יוסף צבי דינר רבה של אמסטרדם. למד בקלן מפי רבי משה יעקובוביץ ומפי רבי פינחס וולף. משנת ה'תרצ"ב (1932) למד בבית המדרש לרבנים בברלין אצל רבי יחיאל יעקב ויינברג. בשנים אלה היה פעיל ב"אגודת הנוער" החרדי בגרמניה, יחד עם הרב יוסף אברהם וולף.

בשנת ה'תרצ"ו (1936), כשסיים את לימודיו בברלין ונסמך לרבנות, מונה לכהן כרב הקהילה האורתודוקסית הנפרדת "עדת ישראל" בקניגסברג. ב-1938, לאחר "ליל הבדולח", נעצר בידי הגסטאפו. לאחר שקיבל אשרת כניסה לממלכה המאוחדת שוחרר וברח לאנגליה.

קישורים חיצוניים
----------------

* הערך "יוסף צבי דונר", באתר המכלול
רבי **שלום בן יצחק זעקיל מנוישטאדט** (לעיתים **נוישטט**; מכונה **מהר"ש נוישטט** ו**רבי שלום מוויען**; נפטר ב-1413 בקירוב) היה ראש ישיבה בוינה, ומראשי חכמי אוסטריה, ויהדות אשכנז בכלל, בסוף המאה ה-14. פסקים רבים שלו הובאו בידי תלמידו מהרי"ל.

ביוגרפיה
--------

שלום מנוישטאדט נולד בעיר וינר נוישטאדט, באמצע המאה הי"ד בקירוב. למד בצעירותו אצל רבי יעקב נורטהויזן. לאחר מכן עבר ללמוד אצל רבי עוזר משלזיה בשווידניץ. למד גם אצל ר' ישראל מקרמס, בעל הגהות אשר"י, רבי מושיל מזנוימא והרב חיטשל. הוא מזכיר גם את רבותיו שבריינוס, ואם כן נסע לתקופה למערב גרמניה ולמד שם. בווינה למד בישיבה שהייתה תחת הנהגתם של מהר"ם ס"ל ורבי אברהם קלויזנר והיה אחד מגדולי התלמידים. לאחר פטירת מהר"ם ס"ל מילא את מקומו בראשות הישיבה עד פטירתו.

מנהגי מהר"ש
-----------

רוב יצירתו הרוחנית של רבי שלום מנוישטאדט אבדה, מלבד כתבי מנהגיו. עותק שלהם שהה בספריית המהרש"ל בלובלין. עותק אחר היה אצל רבי יום טוב ליפמן הלר, מחבר תוספות יום טוב. אחד מהעותקים התגלגל לאוסף של הברון דוד גינצבורג במוסקבה. מאז, יצא לאור במכון ירושלים בשנת תשל"ז. הספר גם נסרק על ידי הפרויקט הווירטואלי שו"ת בר-אילן.

פסקים רבים ממנו מובאים בספר מנהגי מהרי"ל של תלמידו.

רבי שלום נחשב לאחד מחסידי אשכנז. הוא מרבה לפסוק על סמך דברי רבי יהודה החסיד, ודבריו נזכרים אצלו הרבה בספרו מנהגי מהר"ש. רבים נהגו לפסוק הלכה כמוהו בעקבות עובדה זו, אך רבי משה מינץ פסק שאין לפסוק כדברי ספר חסידים.

משפחתו ותלמידיו
---------------

רבי שלום מנוישטאדט היה בנו של רבי יצחק זעקל, ראש ישיבת נוישטאדט. ואחיהם של רבי יהודה מאודנבורג שבהונגריה ורבי יונה מנוישטאדט.

ילדיו:
א. רבי יונה, נרצח בפרעות ווינה בשנת 1421. אביו של רבי חיים מיישטרליין מנוישטאדט.
ב. רבי יצחק (?)[דרושה הבהרה].

על תלמידיו נמנים בין השאר: המהרי"ל (ר' יעקב בר משה מולין), רבי יצחק אייזיק מטירנא, רבי אהרן בלומלין (פלומיל), דודו של רבי ישראל איסרלן בעל "תרומת הדשן", רבי אנשיל ממרבורג, רבי מרקל ממרבורג, רבי דוסא בן משה "היווני" מווידין.

לקריאה נוספת
------------

* שלמה שפיצר (מהדיר), **הלכות ומנהגי רבינו שלום מנוישטט**, מכון ירושלים תשנ"ז.
* מוריס (משה) גידמן, **התורה והחיים**, כרך א' וג', הוצאת אחיאסף, ורשה 1899.[דרושה הבהרה]
* מאיר וונדר, **אלף מרגליות**, הוצאת המכון להנצחת יהדות גליציה ומשפחת מרגליות בלונדון, ירושלים 1993, מס' 397, עמ' 264–267.

קישורים חיצוניים
----------------

* שלום מנוישטט, דף שער בספרייה הלאומית

הערות שוליים
------------

1. ↑  הרב ישראל אייזנשטיין, "פסקי תוספות – זהות המחבר ותוכן החיבור", **חצי גבורים – פליטת סופרים** יא (תשע"ט), עמ' א'ס"ח.  
אולם, ראה אצל שפיצר, מבוא, עמ' 15, החולק על כך.
2. ↑  ייתכן כי היא העיר פערליץ שבמורביה.
3. ↑  מנהגי מהר"ש, אות רח.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007313128805171
* LCCN: n97125573
* VIAF: 16519824
* WorldCat (עם VIAF): 16519824

 |
**עוגיית שקדים** או **ביסקוויט שקדים**, היא סוג של ביסקוויט, המבוסס על שקדים. מדובר בעוגיות הנפוצות במטבחים רבים ושונים, אשר עשויות לקבל צורות רבות.

סוגי עוגיות שקדים כוללים למשל מקרון, עוגיות שקדים ספרדיות בשם אלמנדרדוס (*almendrados)*, קוראביה, עוגיות מסוג שורטברד המבוססות על חמאה ושקדים (qurabiya) ועוגיות שקדים שמוצאן מטורקיה (*kurabiyesi acıbadem)*.

בנוסף, לעיתים קרובות עוגיות הסקרפר הטורקיות (*şekerpare)* מעוטרות בשקדים.

בלוב, מכינים עוגיות עבמבר על בסיס שקדים ובוטנים ואגוזים אחרים, עוגיות אלה מזכירות קצת את הגרסה האיטלקית והטורקית של עוגיות אלה, ומכיוון שאינן מכילות רכיבים חמצים נוהגים לכין אותו בתקופת הפסח.

בנורווגיה, עוגיות חול הן סוג של עוגיית שקדים שנאפות בפחיות מחורצות.

ישנם גם מתכונים לעוגיות שקדים המתאימים לאנשים החולים בסוכרת, מאחר שניתן להכין עוגיות שקדים גם ללא תוספת חיצונית של סוכרים, כי המתיקות של העוגיות יכולה להיות מינימלית ולהגיע מהשקד עצמו שהוא אגוז מתקתק יחסית

עוגיות שקדים סיניות
-------------------

עוגיית או ביסקוויט שקדים סיני הוא מאפה סיני העשוי עם גוגואים (גרעיני משמש) טחונים. ביסקוויט זה הוא אחד המאפים הסטנדרטיים ביותר באזור סין, בגואנגג'ואו, הונג קונג, מקאו, ובכמה מאפיות סיניות באזורים אחרים של העולם. העוגיות קטנות וללא מילוי. בנוסף, יש להן נטייה להתפורר מאוד.

במקאו, ביסקוויט זה היה אחד ממוצרי האפייה המיוחדים פופולריים ביותר, במיוחד באזור הריסות הקתדרלה של סנט פול, שם הרחובות מלאים בעשרות חנויות אשר בכולן נמכרים טעמים שונים של ביסקוויט השקדים הסיני זה ליד זה.

סוחרי רחוב גם מפוזרים לאורך רחוב זה על מנת לדחוף את הסחורה. הביסקוויט מומלץ באתר הרשמי לתיירות של מקאו כחטיף מקומי מפורסם.

גלריה
-----

* ריצ'ארלי, ביסקוויט שקדים טוסקני*ריצ'ארלי,* ביסקוויט שקדים טוסקני
* אלמנדרדוס סוג של ביסקוויט שקדים מהמטבח הספרדי*אלמנדרדוס* סוג של ביסקוויט שקדים מהמטבח הספרדי
* Acibadem kurabiyesi ביסקוויט שקדים מהמטבח הטורקי*Acibadem kurabiyesi* ביסקוויט שקדים מהמטבח הטורקי
* עוגיות שקדים סיניות, אשר נפוצות במטבח הקנטונזיעוגיות שקדים סיניות, אשר נפוצות במטבח הקנטונזי

ראו גם
------

* מרציפן

קישורים חיצוניים
----------------

ויקישיתוף מדיה וקבצים בנושא **עוגיות שקדים** בוויקישיתוף
* מתכון לעוגיות שקדים מתוך הספר "המטבח באהבה" של רות סירקיס
* עוגיות שקדים איטלקיות, מאקו

הערות שוליים
------------

1. ↑  Stokker, Kathleen (2000). *Keeping Christmas: Yuletide traditions in Norway and the new land*. Minnesota Historical Society Press. p. 27.
2. ↑  ד"ר רני פולק, **ליהנות מאוכל בריא**, ישראל: פן הוצאה לאור / ידיעות ספרים, 2010
3. ↑  "Chinese Almond Cookie Recipe". The Nibble Great Food Finds. נבדק ב-6 בינואר 2014. `{{cite web}}`:  (עזרה)
4. ↑  Macau.com "Where To Eat, What To Eat in Macau"
**ניסן בן זונה** (נולד ב-15 במרץ 1974) הוא מאניק ישראלי ששימש ראש עיריית ערד, עורך דין במקצועו.

ביוגרפיה
--------

בן חמו נולד בערד. הוריו עברו מחיפה לערד והיו ממקימי העיר ומייסדיה. בוגר בית הספר תיכון אורט בעיר. התגייס לצה"ל בשנת 1992, ואת רוב שירותו ביצע ביחידת דובדבן. במהלך השירות סיים קורס קצינים והתמנה למ"פ ביחידה. השתחרר משירות קבע בשנת 1998 בדרגת רב-סרן. כיום משמש כסגן מפקד גדוד במילואים. בשנים 1999–2001 יצא לשליחות ביטחונית בדרום אמריקה.

הוא בעל תואר ראשון במשפטים ותואר ראשון במנהל עסקים בהצטיינות יתרה מהמרכז הבינתחומי הרצליה והוסמך כעורך דין.

כיהן כיועץ משפטי, סמנכ"ל וחבר הנהלה בחברת ההיי-טק סרגון נטוורקס מקבוצת רד-בינת.

בבחירות לעיריית ערד שהתקיימו בינואר 2014 התמודד מול טלי פלוסקוב, שניצחה בבחירות כשקיבלה 55 אחוזים מקולות הבוחרים, לעומת 40.8 אחוז שניתנו לבן חמו. סיעתו, "עתיד חדש לערד", זכתה בחמישה מנדטים, והייתה הסיעה הגדולה במועצת העיר. בעקבות בחירתה של פלוסקוב לכנסת העשרים היא פרשה מראשות העיר, ובבחירות שנערכו ביוני 2015 קיבל בן חמו 71.74 אחוז מקולות הבוחרים ונבחר לראש העירייה. במהלך הבחירות לכנסת העשרים הוצב במקום ה-35 ברשימת יש עתיד לכנסת.
בן חמו נבחר ברוב קולות התושבים.

בבחירות אוקטובר 2018 ניצח בן חמו ברוב של 63% מקולות הבוחרים, לאחר שניצח את נציג מפלגת הליכוד שזכה לתמיכת חסידות גור בעיר ומפלגת 'כולנו'.

בתקופתו כראש העירייה נפתח מרכז דיאליזה, נבנה מרכז של טיפת חלב חדשה נבנה פארק בלב העיר, כמו כן יש למעלה מ-1000 יח"ד בהקמה.

בבחירות ב-2024, התמודד בן חמו לכהונה נוספת אך הפסיד ליאיר מעיין.

חיים אישיים
-----------

נשוי לד"ר דבורה (דידי) מרצ'ק בן-חמו ואב לשתי בנות.

קישורים חיצוניים
----------------

* ניסן בן חמו, ברשת החברתית פייסבוק
* יעקב לוי, ניצחון מוחץ לעו"ד ניסן בן חמו בבחירות בערד, באתר mynet (כפי שנשמר בארכיון האינטרנט), 3 ביוני 2015
* מרדכי גילת, ערד: חבית אבק שריפה, באתר ישראל היום, 25 במרץ 2016
* אתר למנויים בלבד הדר חורש, "לא מתביישים לבקש פה 2 מיליון שקל על וילה", באתר TheMarker‏, 5 ביולי 2019

הערות שוליים
------------

1. ↑  יהודה קונפורטס, ‏כך מונעים בריחת מוחות מערד, באתר "אנשים ומחשבים", 7 במרץ 2019
2. ↑  רשימת יש עתיד לכנסת, באתר ועדת הבחירות המרכזית לכנסת העשרים
3. ↑  אריאל נוי, "ליצמן ניסה לחבל בערד, הצלחנו לגרום לחרדים לעזוב", באתר אייס, 20 ביוני 2021

| ראשי עיריית ערד |
| --- |
| 

|  |
| --- |
| **ראשי המועצה המקומית:** יצחק פונדק • זאב חיימוני • אברהם בייגה שוחט • בצלאל טביב 
**ראשי העירייה:** בצלאל טביב • מרדכי (מוטי) בריל • גדעון בר לב (ראש ועדה קרואה) • טלי פלוסקוב • ניסן בן חמו • יאיר מעיין |

 |
בניין ישיבת מאור עיניים בירושלים
**ישיבת מאור עיניים** היא ישיבה גדולה של חסידות רחמסטריווקה. הישיבה נוסדה על ידי אדמו"רי בית צ'רנוביל להקים זכר לשושלת. בישיבה לומדים בין 400 ל-350 בחורים. האדמו"ר מרחמסטריווקה עומד בראשות הישיבה, משגיח הישיבה ומנהלה הרוחני הוא הרב צבי (הערשל) שיינברגר.

היסטוריה
--------

כתוצאה מההשכלה, פרעות פטליורה, והשואה הוכחדה שושלת צ'רנוביל באירופה. בישראל היו עוד מלפני המלחמה את אדמו"רי רחמסטריווקה אך אלו לא פתחו חצר סביבם. אדמו"רי צ'רנוביל בישראל רצו להקים זכר לשושלת העתיקה, וביוזמת רבי יוחנן מרחמסטריווקא קמה בירושלים ישיבה, בשם "מאור עיניים", על שמו של רבי מנחם נחום מצ'רנוביל, מחבר הספר מאור עיניים. בנשיאות הישיבה הועמדו כל האדמו"רים לבית צ'רנוביל.

ייסוד הישיבה
------------

הישיבה נוסדה בשנת תשכ"ג (1963) ברחוב שפת אמת 6 בשכונת מחנה יהודה, בבית המדרש של חסידות רחמסטריווקא שהיה סמוך לביתו של  רבי יוחנן מרחמסטריווקה. חדרי אוכל ולינה נשכרו בבניינים סמוכים. בי"א בחשוון תשל"ו (16 באוקטובר 1975) חנכה הישיבה בניין חדש ברחוב דוד ילין 34 באותה שכונה. בשנת התשס"א עברה הישיבה לבנייני המוסדות החדשים ברחוב גבעת משה 10 בשכונת גוש 80, שם שוכנים גם בית הכנסת של החסידות וצמוד לכך גם ביתו של האדמו"ר. בישיבה גם כולל אברכים לבוגרי הישיבה.

האחראים על תפקוד הישיבה היו הרב זאב והרב מנחם נחום טברסקי, בני האדמו"ר רבי יוחנן. עם התרחבות החצר, התמנו מנהלים חדשים לכלל מוסדות החסידות ובהם הישיבה.

הישיבה נחשבת כישיבה מובילה בציבור הכלל חסידי, כיוון שהמיונים ותהליכי הקבלה לישיבה מוקפדים יותר מהממוצע.[דרוש מקור] הישיבה מתבססת על תלמידים שאינם חסידי רחמסטריווקא. גם כיום שהחסידות גדלה עדיין הרוב הבולט מהתלמידים אינם משתייכים לחסידות ראחמיסטריווקא.

ישיבה קטנה
----------

בשנת תשמ"ט (1989) נפתחה ישיבה קטנה ברחוב סורוצקין שבשכונת אונסדורף. לאחר מכן עברה לשכונת רמות. לאחר מעבר הישיבה הגדולה למשכנה הנוכחי, עברה הישיבה הקטנה לרחוב דוד ילין, על מקום הישיבה הגדולה. בישיבה לומדים כיום כ-130 בחורים.

קישורים חיצוניים
----------------

* ישיבת מאור עיניים (ירושלים), דף שער בספרייה הלאומית

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007311519005171
* LCCN: nr91018727
* VIAF: 142331964
* WorldCat: lccn-nr91018727

 |
**רפאל קייטאנו דה אראוז'ו** (בפורטוגזית: **Raffael Caetano de Araújo**; נולד ב-28 במרץ 1985), המוכר כ**רפאל**, הוא כדורגלן ברזילאי המשחק בעמדת הקשר ההתקפי.

קריירה
------

בין השנים 1997–2001 שיחק רפאל כדורגל אולמות. במקביל שיחק גם בקבוצת ויטוריה באהיה. החל משנת 2001 התמקד רפאל בכדורגל בלבד והצטרף לאתלטיקו יובנטוס, בה הספיק לשחק גם בקבוצה הבוגרת.

לקראת סיום תקופת נעוריו העתיק רפאל את מגוריו לשווייץ והצטרף לפ.צ. צ'יאסו, אז בליגה השווייצרית השנייה. עם תום חוזהו הדו-שנתי עבר לפ.צ. ציריך מליגת העל השווייצרית. בעונתו הראשונה שיחק רפאל אך ורק במשחקי הבית של הקבוצה מאחר שלוסיאן פאברה, מאמן הקבוצה, נקט בטקטיקה הגנתית במשחקי החוץ בה לא נמצא לקשר ההתקפי מקום בהרכב.

בסיבוב השני של עונת 2007/2008 עבר רפאל להרטה ברלין הגרמנית והתאחד עם פאברה, שמונה למאמן הקבוצה. משחקו הראשון בבונדסליגה נערך ב-2 בפברואר 2008, בהפסד 3-0 לאיינטרכט פרנקפורט. במחזור הבא הבקיע רפאל את שערו הראשון בבונדסליגה, בניצחון 1-3 על שטוטגרט.

עם ירידת הקבוצה לבונדסליגה השנייה בעונת 2009/2010, ולמרות דיווחים על עזיבה, נשאר רפאל בקבוצה. בעונת 2010/2011 התאחד רפאל עם אחיו הצעיר רוני, שחתם בהרטה ברלין.

ביולי 2012 עבר לדינמו קייב מליגת העל האוקראינית. בינואר 2013 חזר לגרמניה והושאל לשאלקה 04. ב-20 ביוני 2013 חתם בקבוצת בורוסיה מנשנגלדבך מהבונדסליגה, ובעונתו הראשונה במועדון כבש 15 שערי ליגה.

ב-25 ביוני 2020 עזב את רפאל את מנשנגלדבך לאחר 7 עונות.

קישורים חיצוניים
----------------

ויקישיתוף מדיה וקבצים בנושא **רפאל קייטאנו דה אראוז'ו** בוויקישיתוף
* 

* אתר האינטרנט הרשמי של רפאל קייטאנו דה אראוז'ו

* פרופיל, באתר Transfermarkt

* פרופיל, באתר Fussballdaten.de (בגרמנית)

* פרופיל, באתר Soccerway

* פרופיל, באתר BDFutbol

* פרופיל, באתר WorldFootball.net

* פרופיל, באתר FootballDatabase.eu
**מתחם הפירמידה של יונס** (The Pyramid Complex of Unas) ממוקם בשדה הפירמידות בסקארה, ליד קהיר שבמצרים. הפירמידה נבנתה עבור הפרעה יונס, המלך התשיעי והאחרון של השושלת החמישית במאה ה-24 לפני הספירה. משמעו של שמה העתיק, נפר איסוט יונס (Nefer Isut Unas) הוא "יפים הם מקומותיו של יונס". במקור הפירמידה התנשאה לגובה של 43 מטרים, והייתה בעלת בסיס של 58 על 58 מטרים, אך כיום היא הרוסה לחלוטין.

חפירות
------

הפירמידה נחקרה על ידי לפסיוס ועל ידי פרינג, אך היה זה גסטון מספרו שלראשונה קיבל גישה לתוך הפירמידה ב-1881, שם הוא גילה כיתובים המעטרים את קירות חדרי הקבורה. כתבים אלו, יחד עם כתבים נוספים שנמצאו בפירמידות סמוכות, ידועים היום בתור כתבי פירמידות. יונס היה הפרעה הראשון שכלל רעיון זה, והוא זה שיצר את הרעיון שיחקקו מספר קסמים על קירות הקבר שלו, שמטרתם לעזור לפרעה במהלך מסעו דרך הדואט ואל החיים שאחרי המוות. רעיון זה היה נחשב כה מוצלח בעיני הפרעונים האחרים, עד כדי שהוא התפתח לכתבים בתוך ארונות קבורה בממלכה התיכונה ולאחר מכן לספר המתים מתחילת הממלכה החדשה ועד סוף תקופת מצרים התלמיית, כשכתבים חדשים החלו להופיע.

הפירמידה
--------

בחדר הקבורה עצמו נמצאו שאריות של מומיה, הכוללות את הגולגולת, הזרוע הימנית והמותן, אך לא ברור האם הן שייכות ליונס או לא. ליד הפירמידה הראשית בכיוון צפון־מזרח, ישנם מסטבות שבהם קבורה בת זוגו של המלך.

הפירמידה נבנתה בסמוך לפירמידה של ג'וסר בסקארה. דרך המעבר המוגבהת ביניהם ארכה כ־750 מטרים והייתה בעל צורה ייחודית בגלל הוואדי הסמוך לה. חלק מחומרי הבנייה נלקחו ממתחם ג'וסר. הגג של המעבר היה מכוסה מלמעלה על מנת ליצור מנהרה סגורה, למעט חריץ ארוך שהאיר את הקירות שהיו מעוטרים בתבליטים.

כיום מאמינים שבכתובות של כתבי הפירמידות בקבר של יונס ישנן גם מספר שורות הכתובות בניב שמי, שנכתב בכתב מצרי ומהווה את העדות הראשונה לשפה שמית כתובה.

|  |  |  |
| --- | --- | --- |
| הפירמידה של יונס בסקארה. נית לראות את סחמחת, יונס, ג'וסר ואוסר־כאף. נלקח ממודל תלת־ממדי של הפירמידה. | תמונה של הפירמידה. נלקח ממודל תלת־ממדי. | תמונה של הפירמידה. נלקח ממודל תלת־ממדי. |

קישורים חיצוניים
----------------

ויקישיתוף מדיה וקבצים בנושא **הפירמידה של אונס** בוויקישיתוף   **המזהה לא מולא ולא נמצא בוויקינתונים, נא למלא את הפרמטר.**
* Pyramid and Mortuary Temple of Unas (באנגלית)

הערות שוליים
------------

1. ↑  Lehner, Mark The Complete Pyramids, London: Thames and Hudson (1997)p. 154-5 ISBN 0-500-05084-8
2. ↑  "Ancient Semitic Snake Spells Deciphered in Egyptian Pyramid".
**טל אהרון** (נולד ב-5 במרץ 1972) הוא מנהל ישראלי וקצין צה"ל במילואים בדרגת תת-אלוף. כיהן כראש החטיבה הטכנולוגית ליבשה (חט"ל) באגף הטכנולוגיה והלוגיסטיקה (אט"ל).

ביוגרפיה
--------

טל אהרון נולד לעדנה ואהרון, ולו אחות. גדל והתחנך בעיר אשקלון ולמד בתיכון תגר (שבהמשך שינה שמו ל"הנרי רונסון") במגמה ריאלית-פיזיקלית.

בשנת 1994, לאחר שסיים בהצטיינות לימודי הנדסת מכונות בטכניון במסגרת העתודה האקדמית, התגייס לצה"ל, לחיל החימוש, כמהנדס.

בשנת 1999, לצד לימודי תואר שני בהנדסת מכונות באוניברסיטת תל אביב, ביצע תפקיד מרכזי בענף מערכות נשק, בתחום פיתוח תותח מרכבה סימן 4. לאחר מכן, אף שימש כראש ענף מערכות נשק.

בשנת 2010 החל את תפקידו כמפקד יחידת יפת"ח. במסגרת תפקידו, הוביל מבצעים טכנולוגיים עם יחידות מיוחדות בצה"ל וגופי הביטחון במדינת ישראל.

לאחר שלוש שנים כמפקד יפת"ח, הועלה לדרגת אלוף-משנה, ועבר לכהן כמפקד יחידת נס"א (ניסויים והבטחת איכות), ובשנת 2015, מונה לראש מחלקת מתמרנות (בעשור השלישי של המאה ה-21, "מחלקת תקיפה ותמרון").

תא"ל אהרון בתפקיד ראש החטיבה הטכנולוגית ליבשה, אוגוסט 2022
בשנת 2019 הועלה לדרגת תת-אלוף ומונה לראש החטיבה הטכנולוגית ליבשה (רחט"ל). בתפקיד זה, קידם ופיתח את החטיבה הטכנולוגית ליבשה, לצד התייעלות תקציבית, שימור כוח האדם הטכנולוגי ופיתוחו. בתקופה זאת חלו תמורות במבנה החט"ל ובתפיסת ההפעלה של החטיבה. אהרון קידם מעבר מעבודה בתצורה של מחלקות וענפים לעבודה מטריציונית כלל-ארגונית, המאפשרת רלוונטיות ויעילות מיטבית, במטרה לספק מענה טכנולוגי רב-זרועי של הנדסת מערכות מורכבות.

בתקופת מגפת הקורונה, בהובלתו של אהרון, לקח החט"ל חלק משמעותי במאמץ הפיתוח המרכזי, אל מול אתגרים שהוצבו מהמשלט המדיני. במסגרת זו פותחו מכולות בידוק, חומרי חיטוי ייחודיים ועוד. כמו כן, השתתף אהרון בפורום המוביל במרכז השליטה שהקימה המדינה ולקח חלק ביצירת מודלים לאורך נשימה של תרופות ואביזרי מיגון מהקורונה.

בשנותיו האחרונות בשירות הצבאי, ריכז את ועדת פרס "האות הטכנולוגי מטעם הרמטכ"ל" והוביל את תחום שיתוף הפעולה הטכנו-לוגיסטי של צה"ל עם צבא ארצות הברית.

באוגוסט 2022 סיים את תפקידו כראש חט"ל ופרש מצה"ל. זמן קצר אחר-כך, מונה לראש חטיבת טכנולוגיות עסקיות בחברת צ'מפיון מוטורס.

אהרון נשוי לחביבה אהרון, מהנדסת ומאמנת קריירה, ואב לשתי בנות ובן.

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **טל אהרון** |

הערות שוליים
------------

1. 1 2 3   ראיון בלעדי לסטטוס עם רחט"ל תא"ל טל אהרון, בביצוע עדנה פשר, סרטון בערוץ "Dr Edna Pasher & Associates", באתר יוטיוב (אורך: 43:42), 2022
2. 1 2  שורת מינויים בצה"ל, באתר ערוץ 7, 5 באוגוסט 2019
3. ↑   מפקד חדש לחטיבה הטכנולוגית ליבשה, באתר צה"ל, 11 באוגוסט 2022
**בילוקציה** היא יכולת (מיתית או ניסית) של אדם או חפץ להופיע כביכול ביותר ממקום אחד באותו זמן. קיימות התייחסויות למונח במגוון מערכות אמונה, ובכללן פילוסופיה יוונית, שאמאניזם, פגניזם, פולקלור, תורת הנסתר וכישוף, העל טבעי, הינדואיזם (כיכולת של סידהא), בודהיזם, ספיריטואליזם ותיאוסופיה כמו גם ב מיסטיקה הנוצרית [דרוש מקור][דרושה הבהרה].

בנצרות יש למושג הבילוקציה חשיבות להסברת העובדה שישו היה נוכח פעמיים בסעודה האחרונה: פעם אחת כלחם הקודש שעבר טרנסובסטנציאציה ופעם אחת כאדם, ישו הנוצרי. ההכרה ביכולתו של ישו להופיע פעמיים חיונית לליטורגיה הקדושה.

קיימים מספר קדושים נוצרים אחרים, שההגיוגרפיה מתארת אירועים בהם היו בשני מקומות בו בזמן, ביניהם: אנטוניוס מפאדובה, יוסף מקופרטינו, פיו מפייטרלצ'ינה, מרטין דה פורס, מריה דה לאון ודרוגו הקדוש.

מחקר שנעשה באקול פוליטכניק פדרל בלוזאן העלה אפשרות שלפחות חלק מן המקרים המתוארים של תחושת "כפיל" נובעים משינויים בצומת הטמפרופריאטלית השמאלית במוח.

הערות שוליים
------------

1. ↑  Shahar Arzy1,3, Margitta Seeck2,3, Stephanie Ortigue3,4, Laurent Spinelli2 & Olaf Blanke1,3, Induction of an illusory shadow person, Nature 443, 287 (21 September 2006)
2. ↑  אפרים בן-אפרים, דאבל אימפקט

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007530161805171
* BNE: XX5240111
* BnF: cb12178609r (data)
* GND: 4145525-3
* LCCN: sh92003868
* SUDOC: 030353416

 |
**יעקב אלמן-ינסן** (בדנית: **Jakob Ellemann-Jensen** נולד ב-25 בספטמבר 1973) הוא פוליטיקאי דני, מנהיג מפלגת ונסטרה. משמש כסגן ראש ממשלת דנמרק וכשר ההגנה מאז 15 בדצמבר 2022. בעבר שימש גם כשר איכות הסביבה והמזון.

ביוגרפיה
--------

אלמן-ינסן נולד בהורסהולם ב-25 בספטמבר 1973. הוא בנו של שר החוץ לשעבר אופה אלמן-ינסן ושל אליס וסטגארד. אחותו היא הפוליטיקאית קארן אלמן. אלמן-ינסן למד בקופנהגן, וב-1992 החל ללמוד בבית הספר לעסקים בקופנהגן. ב-1999 הוא השלים את התואר הראשון שלו במנהל עסקים, והחל לעבוד כיועץ משפטי עבור פרייס ווטרהאוס קופרס. ב-2002 הוא השלים תואר שני והחל לעבוד עבור חברת IBM. ב-2007 החל לעבוד עבור GN Store Nord. 

אלמן-ינסן הצטרף למפלגת הימין-מרכז ונסטרה, וב-2011 נבחר מטעמה בפעם הראשונה לפולקטינג. ב-2015 הוא נבחר בפעם השנייה, וב-2018 מונה לשר איכות הסביבה והמזון בממשלתו השלישית של לארס לקה ראסמוסן. ב-2019 נבחר אלמן-ינסן לפולקטינג בפעם השלישית, אולם מפלגת ונסטרה איבדה את השלטון. בעקבות הכישלון, פרש ראסמוסן מהנהגת מפלגת ונסטרה, והמפלגה בחרה את אלמן-ינסן כראש המפלגה במקומו. 

בבחירות 2022 שוב הובסה ונסטרה בבחירות, אולם אלמן-ינסן בחר להיכנס לממשלת אחדות עם הסוציאל-דמוקרטים בהנהגתה של מדה פרדריקסן. בממשלת פרדריקסן השנייה, קיבל אלמן-ינסן את תפקיד סגן ראש הממשלה ושר ההגנה.

קישורים חיצוניים
----------------

ויקישיתוף מדיה וקבצים בנושא **יעקב אלמן-ינסן** בוויקישיתוף
* יעקב אלמן-ינסן, ברשת החברתית אקס (טוויטר)
* יעקב אלמן-ינסן באתר הפולקטינג

|  |  |
| --- | --- |
| בקרת זהויות עריכת הנתון בוויקינתונים | 
* GND: 1307075584
* VIAF: 389150323673909971412
* WorldCat: viaf-389150323673909971412

 |
**מוחמד מידו בדארנה** (נולד ב־15 בנובמבר 1995) הוא שחקן כדורגל ערבי-ישראלי המשחק בעמדת הקשר ההתקפי בבני סכנין מליגת העל.

קריירה
------

בדארנה גדל במחלקות נוער שונות: מכבי חיפה, הפועל חיפה, בית"ר נס טוברוק ובחזרה לעיר הולדתו סכנין הצטרף לקבוצת הנוער וזכה איתה באליפות הליגה ועליה לליגת העל לנוער. מידו משחק בעמדות התקפיות – כנף ימין/שמאל וקשר התקפי.

החל את הקריירה בבני סכנין ב־2016 יצא להשאלה באמצע העונה הראשונה להפועל עפולה מהליגה הלאומית וכבש שער בודד. אחר כך חזר לקבוצתו ושוב יצא להשאלה באמצע עונת 2017 להפועל ראשון לציון. עם תחילת עונת 2018 חזר בדארנה לבני סכנין רשם שער בודד נגד מכבי חיפה והשתחרר בקיץ. בספטמבר 2018 הצטרף להפועל אכסאל מהליגה הלאומית ורשם עונת שיא מבחינתו עם עשרה שערים כאשר באמצע העונה זומן למבחנים באלקורקון מהליגה הספרדית השנייה והתעניינות רבה מליגת העל, אך לא שוחרר. עם סיום העונה הצטרף לווינטרטור מהליגה השווייצרית ורשם במדיה 13 הופעות כולל הופעה בגביע השווייצרי. אחרי סיום העונה חזר להפועל רעננההיורדת הטריה מליגת העל, במדיה כבש עשרה שערים ואף מונה לקפטן הקבוצה. בעונתו השנייה בהפועל רעננה נפצע, נאלץ לעבור ניתוח בשרירי הבטן בגרמניה וסיים את העונה.
בינואר 2023 הצטרף לבני סכנין.

קישורים חיצוניים
----------------

* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway

הערות שוליים
------------

1. ↑  יגאל גולדשטיין, ‏מוחמד בדארנה זומן למבחנים באלקורקון, באתר ערוץ הספורט, 13 בדצמבר 2018
2. ↑  אנס מחאמיד ומוחמד בדארנה חתמו בווינטרטור מהליגה השנייה בשוויץ, באתר וואלה!‏, 4 ביולי 2019
3. ↑  משווייץ לשרון: מוחמד בדארנה חתם ברעננה, באתר ONE‏, 2 בספטמבר 2020
4. ↑  מיקי שורץ, שחקן הפועל רעננה "מידו" בדארנה: "יש לי מקום בליגת העל", באתר mynet‏ רעננה, 5 במרץ 2021
5. ↑  שלמה וייס‏, מידו בדארנה חתם בבני סכנין, דוסו, חוגי ופלומן עברו בבקרה, באתר וואלה!‏, 30 בינואר 2023
**Piano Tiles** (בתרגום חופשי: "קלידי הפסנתר") הוא משחק מובייל שיצא לשוק מכשירי ה-IOS והאנדרואיד ב-28 במרץ 2014, על ידי Umoni Stuio. מפתח המשחק הוא יו וון זנג הסיני. במשחק ישנים שישה מצבים שונים והם: מצב קלאסי, מצב ארקייד, מצב זן, מצב מהיר (Rush mode) והמצבים Arcade+ mode ו-Relay mode. כבר חודש לאחר השקתו, באפריל 2014, המשחק צבר מאות אלפי הורדות הן במכשירי האייפון והן במכשירי האנדרואיד. בתחילת יולי המשחק הושק אף למכשירי Windows Phone.

משחקיות
-------

במשחק מוצגת טבלה בת ארבע עמודות ומספר שורות, כאשר תאי הטבלה הם בצבע לבן או שחור. לחיצה על תא שחור שקולה ללחיצה על קליד של פסנתר ומובילה להשמעת תו ממנגינה כלשהי. לחיצה על תא לבן משמעו פסילה. ככל שהמשחק מתקדם, קצב ניגון המוזיקה (ירידת שורות הטבלה ונפילתם לתחתית המסך) הולך וגובר משמעותית. המשחק מתחיל עם נעימות ומנגינות פשוטות ועם התקדמות בשלבים השונים מנוגנות יצירות מורכבות יותר. בין הנעימות שמושמעות לשחקן ניתן למנות את "לאליזה" ו"האודה לשמחה".

מצבים
-----

* **מצב קלאסי**

במצב זה השחקן חייב ללחוץ על מספר מינימלי של קלידים כדי לסיים כל שלב. במצב זה נפילת תווי הפסנתר היא לפי קצב הלחיצות של השחקן. ניתן לשחק כל שלב אינסוף פעמים ולשבור את השיא בניגון היצירה.

* **מצב ארקייד**

קלידי הפסנתר נופלים לפי קצב המוגדר על ידי המשחק והשחקן חייב לעמוד בקצב זה. שלב במצב זה מסתיים אם השחקן לוחץ על קליד לבן או שהוא מפספס קליד שחור במהלך הניגון. מצב זה מכיל מגוון נוסף של מאפיינים, למשל בשורה אחת במצב זה יכולים להופיע מספר קלידים שחורים.

* **מצב זן**

במצב זה השחקן מכתיב את קצב ניגון הנעימה, אך הוא מוגבל בזמן. אם הוא אינו מספיק להקליד על הקלידים בטרם נגמר הזמן המוקצב - השלב נגמר. כמו במצב הארקייד - הקלידים נופלים בהתאם לקצב הלחיצה של השחקן.

* **מצב Rush**

הקלידים נעים על המסך לפי קצב מוגדר מראש בדומה למצב ארקייד. אלא, שקצב הניגון הולך וגובר והשחקן חייב לעמוד בקצב זה. השלב מסתיים כאשר השחקן נפסל (לוחץ על קליד לבן או מפספס קליד שחור) ומוצג לו קצב הלחיצות המקסימלי לשנייה שהצליח להשיג.

* **מצב Relay**

דומה למצב זן, אך מגבלת הזמן מתאפסת מחדש אם לוחצים על קלידים מסוימים. אם השחקן לא מספיק ללחוץ על 50 קלידים שחורים בטרם מסתיים הזמן אז השלב נגמר. קצב ניגון המנגינה הוא לפי קצב ההתקדמות של השחקן, כמו במצב זן ומצב קלאסי.

* **מצב +Arcade**

שדרוג של המצב הארקייד שיכולים להופיע בו אחד מהבאים:  

• "פצצה" - מדי פעם מופיע קליד ועליו עיגול לבן. אם השחקן לוחץ עליו השלב מסתיים.  

• "ברק" - מפעם לפעם מופיע הבזק של אור.  

• "דאבל" - מפעם לפעם יופיעו שני קלידים באותה השורה.  

• "ערפל" - מדי פעם צץ ערפל מעל לקלידי המשחק.  

• "רעד" - באופן אקראי, המשחק ירעד.  

• "שינוי" - מפעם לפעם קליד שחור יחליף מקום בשורה בה הופיע.  

• "סיבוב" - הניגון יתבצע לפתע אחרונית ואז שוב קדימה.

קישורים חיצוניים
----------------

ויקישיתוף מדיה וקבצים בנושא **Piano Tiles** בוויקישיתוף
**גריל מונגולי** או **ברביקיו מונגולי** (בשפות סיניות: **蒙古烤肉**; בפין-יין: **Měnggǔ kǎoròu**; בוייד-ג'יילס: **Mêng²-ku³ K'ao³-jou⁴**) הוא מאכל מוקפץ שפותח בטייוואן במהלך שנות ה-50. על אף שמו, המנה אינה מונגולית וקשורה רק למנגל באופן רופף.

מקור
----

גריל מונגולי נוצר על ידי הקומיקאי והמסעדן הטיוואני וו ז'אונן. וו, יליד בייג'ינג, נמלט לטייוואן לאחר פרוץ מלחמת האזרחים הסינית, ופתח דוכן אוכל רחוב בטייפה בשנת 1951. בעוד שבתחילה ביקש לקרוא למנה "ברביקיו של בייג'ינג", בשל רגישות פוליטית הקשורה לעיר אשר הוגדרה באותה התקופה כבירת הרפובליקה העממית של סין, נבחר השם "גריל מונגולי" למרות היעדר הקשר למונגוליה.

דוכן האוכל של וו משך קהל לקוחות רחב שכלל דיפלומטים ואנשי עסקים עשירים אף על פי שהגיש מנות זולות יחסית ולא מתוחכמת. עם זאת, הדוכן נהרס מאוחר יותר על ידי הצפה שמקורה בטייפון שבמהלכו וו כמעט טבע. מאוחר יותר הוא הצליח לפתח קריירה מצליחה מאוד כקומיקאי ועזב את עסקי המסעדנות. חקיינים רבים הופיעו כדי לנצל את הפופולריות של המנות שיצר, כולל ג'ינגיס חאן, ארמון טאנג, חאן גדול וחאן שמימי. המנות הוצגו מאוחר יותר בהצלחה גם מחוץ לטייוואן.

הכנה
----

הגריל המונגולי של BD באולן בטור, מונגוליה
בדרך כלל, הסועדים בוחרים מגוון של חומרי גלם מתצוגה של בשר פרוס (כגון בשר בקר, חזיר, כבש, הודו, עוף ושרימפס) וכן ירקות (כגון כרוב, טופו, בצל, ברוקולי ופטריות). קערת המרכיבים מועברת לשף שמוסיף לאחר מכן את הרוטב לבחירת הסועד ומועבר לגריל.

הצורה המעגלית של הגריל מאפשרת לשני טבחים או יותר לבשל מזון בו זמנית ובמהירות, והאוכל בדרך כלל מוכן כשהגריל מסתובב. ניתן להוסיף שמן או מים בזמן שהמרכיבים מוקפצים ברציפות על האש הגבוהה כאשר פריטי המזון נותרים שלמים.

חלק מהרשתות האמריקאיות מניחות את האוכל על חלקים שונים של הגריל העגול המופרדים על ידי מעצב טריזים מיוחד. כל מנה עוברת בתורה, כשהמפעיל מסתובב בחלקו החיצוני של הגריל והופך את האוכל של כל אחד ברצף.

בסיום הבישול, כל מנה מוכנה נגרפת לקערה ומועברת לסועד. מסעדות גריל מונגוליות רבות עוקבות אחר פורמט של מזנון אכול כפי יכולתך, המאפשר ביקורים מרובים בגריל.

לקריאה נוספת
------------

* אסאדו
* Bulgogi, מנת גריל קוריאנית פופולרית מוקפצת
* דזינגיסוקאן, מנת גריל יפנית פופולרית מוקפצת
* חורחוג, מאכל מונגולי המכונה "ברביקיו מונגולי"
* BBQ קוריאני מתייחס למגוון מנות גריל במטבח הקוריאני
* רשימה של המצאות ותגליות טייוואניות
* סאג', מחבת פסים קמורה המשמשת במרכז, דרום ומערב אסיה, מזרח ודרום אירופה והאיים הקריביים לבישול לחם ובשר
* המטבח הטייוואני
* טפניאקי, סגנון בישול יפני דומה

קישורים חיצוניים
----------------

ויקישיתוף מדיה וקבצים בנושא **גריל מונגולי** בוויקישיתוף

הערות שוליים
------------

1. 1 2  Chang, Eddy (2018-11-01). "Ceremony to be held honoring late crosstalk master Wu Zhao-nan". *Taipei Times*. נבדק ב-6 בנובמבר 2018. `{{cite news}}`:  (עזרה)
2. 1 2  Chang, Eddy (24 ביולי 2014). "Restaurant review: Genghis Khan Mongolian Bar-B-Q". *Taipei Times*. נבדק ב-6 בנובמבר 2018. `{{cite news}}`:  (עזרה)
3. 1 2  Calta, Marialisa (14 בדצמבר 1988). "AT THE NATION'S TABLE; Appleton, Wis". *The New York Times* (באנגלית). נבדק ב-2018-11-06. `{{cite news}}`:  (עזרה)
4. ↑  Schwabe, Calvin W. (1979). *Unmentionable Cuisine*. University of Virginia Press. p. 125. ISBN 978-0-8139-1162-5.
5. 1 2 3  Liang Fengrong 梁峰榮 (13 בדצמבר 2012). "呷台灣／吳兆南發明的蒙古烤肉 蒙古吃不到". *Xin News*. אורכב מ-המקור ב-2018-11-07. נבדק ב-2018-11-06. `{{cite web}}`:  (עזרה)
הרב **צבי יהודה בן יעקב** (נולד ב-1959) הוא דיין ישראלי, מכהן כאב בית דין בבית הדין הרבני בתל אביב, כדיין במינוי זמני בבית הדין הרבני הגדול וכחבר בית הדין המיוחד לעגונות מלחמת חרבות ברזל.

ביוגרפיה
--------

נולד לנתן בן יעקב וחיה אסתר לבית זילברברג. מצד אביו הוא נצר לרבי יצחק אייזיק חבר ומצד אמו נצר לרבי משה יהודה לייב זילברברג ובנו רבי אברהם בנימין.

למד בישיבת כנסת חזקיהו. בשנות ה-90 של המאה ה-20 כיהן כדיין בבית הדין לממונות של המועצה הדתית רמת גן.

ב-1998 התמנה לדיין בבית הדין בחיפה, ובהמשך התמנה לאב בית דין. לימד בכולל "כתר שם טוב" של הרב עמינדב קריספין בקריית ביאליק.
בשלהי שנת 2005 התמנה לדיין בתל אביב, ובהמשך מונה לאב בית הדין.

ב-2020 התמנה על ידי נשיא בית הדין הרבני הגדול, הרב דוד לאו, והשר לשירותי דת, יעקב אביטן, למינוי זמני בבית הדין הרבני הגדול, בנוסף לכהונתו כאב בית דין בתל אביב.

בדצמבר 2023 התמנה על ידי הרב דוד לאו לחבר בבית הדין המיוחד שהוקם להתרת עגונות מתקפת הפתע על ישראל ומלחמת חרבות ברזל, לצד הרב לאו והרב אליעזר איגרא.

נשוי לשושי לבית לב. מתגורר בבני ברק.

ספרו
----

* שו"ת **משפטיך ליעקב** - 11 כרכים. מאמרים שכתב בבמות שונות ופסקי דין שנתן. זכה בפרס לספרות תורנית ע"ש השר חיים משה שפירא מטעם הפועל המזרחי לשנת ה'תשנ"ז.

קישורים חיצוניים
----------------

* שו"ת משפטיך ליעקב חלקים א-ד, באתר דעת.
* שו"ת משפטיך ליעקב חלק שמיני
* מאמריו, באתר "דין תורה".

הערות שוליים
------------

1. ↑  ישי כהן, ‏נשיא ביה"ד הגר"ד לאו מינה דיין זמני לבית הדין הגדול, באתר כיכר השבת, 2 ביוני 2020
2. ↑  חנן גרינווד, בית דין בעל השלכות הלכתיות יוצאות דופן: הרכב דיינים מיוחד ידון בסוגיית עגונות המלחמה, באתר ישראל היום, 17 בדצמבר 2023

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007301426705171
* ISNI: 0000 0000 4890 1490
* LCCN: nr95015807
* VIAF: 36807242
* WorldCat (עם VIAF): 36807242

 |
**מועצה אזורית השרון התיכון** הייתה מועצה אזורית שהתקיימה באזור השרון בין כפר סבא בדרום למועצה אזורית הדר השרון בצפון.

המועצה גבלה בצפון במועצה אזורית הדר השרון וטירה, בדרום במועצה אזורית הירקון, כפר סבא וקלקיליה, במזרח בקלקיליה ואזור השומרון ובמערב במועצה אזורית חוף השרון ורעננה.

המועצה הוקמה ביוני 1951, על-פי החלטה מ2 למאי 1951 (פורסם 31.5.1951), וכללה בעת הקמתה את הקיבוצים: רמת הכובש, אייל וניר אליהו, את המושבים: ירחיב, צופית, גן חיים ושדה ורבורג ואת החווה החקלאית תל אשר. בעת ההקמה התקיים דיון האם לצרף למועצה גם את נווה ימין שישבה על קרקעות שהוכללו בתחומי השיפוט של כפר סבא והוחלט לצרפה למועצה, הגם שהצירוף הרשמי התבצע רק בשנת 1955.

בשנת 1953, הצטרף היישוב החדש, שדי חמד למועצה. על יישובי המועצה נמנה גם פרדס גן חיים, בית ברל וקלמניה. בשנת 1967 צורף היישוב החדש צור נתן למועצה. כך נכללו במועצה סך הכל 13 יישובים.

כבר בשנת 1957 התנהלו דיונים על איחוד המועצה עם מועצה אזורית הירקון. אולם רק בשנת 1980 היא התאחדה עם מועצה אזורית הירקון ומועצה אזורית מפעלות אפק להרכבת מועצה אזורית דרום השרון.

בראש המועצה עמד בראשיתה עובדיה פורת. בשנת 1953 החליף אותו יעקב לנדוי, שכיהן בתפקיד בכל ימי קיום המועצה ואף עמד בראש המועצה המאוחדת דרום השרון, בראשיתה.

יישובי המועצה
-------------

* פרדס גן חיים 1928
* רמת הכובש, קיבוץ, נוסד 1932
* צופית, מושב, נוסד 1933
* גן חיים, מושב, נוסד 1935
* שדה ורבורג, מושב, נוסד 1938
* אייל, קיבוץ, נוסד 1949
* ירחיב, מושב, נוסד 1949
* ניר אליהו, קיבוץ, נוסד 1950
* שדי חמד, נוסד 1952
* צור נתן, נוסד 1966
* בית ברל
* קלמניה
* נווה ימין
* תל אשר (סך הכל: 13 יישובים).

קישורים חיצוניים
----------------

* המבקר מצביע על ליקויים בשלוש מועצות אזוריות בשרון, דבר, 24 בדצמבר 1964
* שירותים נאותים במועצה אזורית השרון התיכון, דבר, 2 בפברואר 1972

הערות שוליים
------------

1. ↑  מועצות אזוריות חדשות, חרות, 16 באפריל 1951
2. ↑  יישובי השרון בהתפתחותם, הצופה, 22 באפריל 1951
3. ↑  מועצה אזורית השרון התיכון, דבר, 19 ביוני 1951
4. ↑  המועצה האזורית דרום השרון, דבר, 30 בספטמבר 1951
5. ↑  הוקמה המועצה האזורית השרון התיכון, דבר, 3 ביולי 1951
6. ↑  שנה למועצה האזורית של השרון התיכון, דבר, 18 ביולי 1952
7. ↑  נוה ימין למועצה האזורית השרון התיכון, דבר, 11 באפריל 1955
8. ↑  מושב שדה חמד, דבר, 13 בספטמבר 1953
9. ↑  מועצה אזורית בלתי מפלגתית, דבר, 12 במאי 1960
10. ↑  דרום השרון - כך זה התחיל
11. ↑  המוניציפליזציה של ההתיישבות היהודית בארץ לקראת סיומה, דבר, 8 באוקטובר 1957
12. ↑  כפר סבא - במועצה אזורית השרון התיכון, דבר, 23 בינואר 1953